KOMISSION PÄÄTÖS,
tehty 23 päivänä joulukuuta 2005,
päätöksen 2003/135/EY muuttamisesta siltä osin kuin on kyse klassisen sikaruton hävittämistä luonnonvaraisista sioista ja luonnonvaraisten sikojen hätärokotuksia klassista sikaruttoa vastaan koskevien suunnitelmien laajentamisesta Nordrhein-Westfalenin ja Rheinland-Pfalzin osavaltioiden (Saksa) tietyille alueille
(tiedoksiannettu numerolla K(2005) 5621)
(Ainoastaan saksan- ja ranskankieliset tekstit ovat todistusvoimaiset)
(2005/950/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön toimenpiteistä klassisen sikaruton torjumiseksi 23 päivänä lokakuuta 2001 annetun neuvoston direktiivin 2001/89/EY (1) ja erityisesti sen 16 artiklan 1 kohdan ja 20 artiklan 2 kohdan,
sekä katsoo seuraavaa:
(1)
Klassisen sikaruton hävittämistä luonnonvaraisista sioista ja luonnonvaraisten sikojen hätärokotuksia klassista sikaruttoa vastaan Saksassa Niedersachsenin, Nordrhein-Westfalenin, Rheinland-Pfalzin ja Saarlandin osavaltioita koskevien suunnitelmien hyväksymisestä 27 päivänä helmikuuta 2003 tehty komission päätös 2003/135/EY (2) on yksi useista klassista sikaruttoa vastaan toteutetuista toimenpiteistä.
(2)
Tauti onnistuttiin hävittämään Nordrhein-Westfalenin osavaltiosta, ja tämän osavaltion tietyille alueille hyväksytty hävittämissuunnitelma kumottiin päätöksen 2003/135/EY muuttamisesta siltä osin kuin on kyse hävittämis- ja rokotussuunnitelmien päättämisestä Niedersachsenin ja Nordrhein-Westfalenin osavaltioissa ja hävittämissuunnitelman päättämisestä Saarlandin osavaltiossa (Saksa) 26 päivänä tammikuuta 2005 tehdyllä komission päätöksellä 2005/58/EY (3).
(3)
Saksan viranomaiset ovat ilmoittaneet komissiolle, että tautia on lokakuussa 2005 esiintynyt uudelleen luonnonvaraisissa sioissa tietyillä Nordrhein-Westfalenin alueilla; viranomaiset ovat muuttaneet klassisen sikaruton hävittämistä ja luonnonvaraisten sikojen hätärokotuksia klassista sikaruttoa vastaan koskevia suunnitelmia vastaavasti ja antaneet tästä tiedon komissiolle.
(4)
Hävittämissuunnitelmaa olisi Saksassa epidemiologisten tietojen perusteella laajennettava Nordrhein-Westfalenissa Euskirchenin piirikunnassa sijaitseville alueille ja Rheinland-Pfalzissa Ahrweilerin ja Daunin piirikunnissa sijaitseville alueille. Luonnonvaraisten sikojen hätärokotuksia klassista sikaruttoa vastaan koskevaa suunnitelmaa olisi lisäksi muutettava kattamaan kyseiset alueet.
(5)
Päätös 2003/135/EY olisi tämän vuoksi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2003/135/EY liite tämän päätöksen liitteen tekstillä.
2 artikla
Tämä päätös on osoitettu Saksan liittotasavallalle ja Ranskan tasavallalle.
Tehty Brysselissä 23 päivänä joulukuuta 2005.